14.04.2022
Аԥсны Аҳәынҭқарра Ахада Аслан Бжьаниа Аҧсны Аҳәынҭқарраҟны Ахәыҷы изинқәа рзы азинмчы змоу Мактина Џьынџьал дидикылеит.
М. Џьынџьал Ахада 2021 шықәса рашәарамза инаркны 2022 шықәса хәажәкырамза аҩныҵҟала лусура аҳасабырба илҭеит.
Адокумент аҟны иарбоуп зықәранаӡам рзинқәеи закәанла ринтересқәеи рыхьчара иадҳәалоу еиуеиҧшым азҵаарақәа рыла Ахәыҷы изинқәа рзы азинмчы змоу лыхьӡала иҟаз адҵааларақәа рхыҧхьаӡара.
Аиҧылараан ишьақәыргылан Ахәыҷы изинқәа рзы азинмчы змоу лаппарат аусураҟны ҧыжәара зҭатәу ахырхарҭақәа.
Аҳәынҭқарра Ахада иҳәеит ари азинхьчаратә усбарҭа адгылара шаиҭо инхарҭәааны аусура амҩаҧгаразы, ахәыҷқәа рзинқәеи закәанла ринтересқәеи рыхьчара алыршаразы.